


Awgrymiadau a Chynghorion ar gyfer y Llyfr Proses
Dylai eich Llyfr Proses fod yn ddim mwy na 1500 o eiriau. Rwy’n gwybod bod hyn yn anodd i nifer ohonoch, ond mae gallu crynhoi eich meddyliau a’ch ymchwil gan nodi’r pwyntiau mwyaf pwysig a pherthnasol yn sgil gwerthfawr ac angenrheidiol.
Nid yw hyd eich Llyfr Proses yn bwysicach na’i ansawdd, ond yn hytrach mae’n fater o allu ystyried eich pwyntiau dysgu a thynnu sylw at eich proses a’r hyn rydych wedi’i ddysgu a’r hyn y byddwch yn adeiladu arno.

Rhai Cwestiynau Cyffredin

A yw’r 1500 o eiriau yn cynnwys dyfyniadau/testun/golygfeydd ac ati?
Nac ydy. Eich geiriau CHI yw’r 1500 o eiriau. Mae sôn am fonolog a sut rydych chi wedi archwilio’r cymeriad a chreu syniad o stori gefndir YN cael ei gyfrif. NID yw dyfynnu llinellau o’r araith yn cael ei gyfrif.
Gallwch ddyfynnu rhywun sydd wedi sôn am berfformio Shakespeare. Nid yw’r dyfyniad ei hun yn cael ei gyfrif yn y cyfanswm geiriau, ond mae eich meddyliau a’ch dadansoddiad chi o’r hyn ddywedon nhw yn cael ei gyfrif.
A oes angen i mi gyfeirnodi pethau rydw i wedi dod o hyd iddynt?
Oes.  Mae angen i chi ychwanegu eich ‘troednodiadau’ (gweler y wybodaeth am Gyfeirnodi) sy’n nodi o ble cawsoch chi’r dyfyniad neu’r wybodaeth.
A oes angen i mi ychwanegu Llyfryddiaeth?
Oes. Ar ôl prif gorff y Llyfr Proses mae angen i chi ychwanegu pennod dan y teitl LLYFRYDDIAETH, ac ynddo dylech gynnwys yr HOLL adnoddau rydych chi wedi edrych arnynt. Llyfrau, dramâu, gwefannau, fideos YouTube ac ati. Efallai nad ydych wedi sôn amdanynt yn eich llyfr proses, ond os ydych wedi darllen rhywbeth, archwilio rhywbeth, yna rhowch e yn eich llyfryddiaeth.
Nid yw eich Llyfryddiaeth yn cyfrif at eich cyfanswm geiriau o 1500.
Beth yw ATODIAD ac a oes angen un arnaf i?
Os ydych eisiau dangos eich ‘camau gweithio’ ar gyfer darn o waith, yna gallwch roi hynny yn yr Atodiad a chyfeirio ato ym mhrif gorff eich Llyfr Proses. Er enghraifft, os ydych wedi edrych ar ran o olygfa yn eich tasg (naill ai eich fersiwn Saesneg modern o destun y dasg, neu mewn ymchwiliad i ble mae’r monolog yn ymddangos yn y ddrama), gallech ddweud “gweler yr atodiad” os ydych chi eisiau fy nghyfeirio at yr olygfa gyfan am ragor o wybodaeth. Dylai’r Atodiad ddod ar ddiwedd eich Llyfr Proses ar ôl y llyfryddiaeth.
PEIDIWCH Â DEFNYDDIO’R ATODIAD I DAFLU POPETH I MEWN NAD YDYCH WEDI SÔN AMDANO YN EICH LLYFR PROSES. Nid lle i roi popeth yn y gobaith na fydd rhaid i chi olygu eich llyfr i 4000 o eiriau yw eich atodiad. Dylech ond gynnwys gwybodaeth sy’n berthnasol i’r hyn rydych wedi ysgrifennu amdano ym mhrif gorff y testun. Os nad ydych wedi sôn am amodau byw y dosbarthiadau gweithiol yn oes Elisabeth, yna dydw i ddim yn disgwyl iddo fod yn eich Atodiad.



